***** ΑΠΟΦΑΣΗ ΤΗΣ ΕΠΙΤΡΟΠΗΣ της 13ης Οκτωβρίου 1987 σχετικά με τη διατήρηση του καθεστώτος του Ηνωμένου Βασιλείου όσον αφορά την κλασική πανώλη των χοίρων (87/527/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 80/1095/ΕΟΚ του Συμβουλίου της 11ης Νοεμβρίου 1980 που καθορίζει τις συνθήκες που προορίζονται να καταστήσουν και να διατηρήσουν την επικράτεια της Κοινότητας απρόσβλητη από την κλασική πανώλη των χοίρων (1), όπως τροποποιήθηκε τελευταία από την απόφαση 87/230/ΕΟΚ (2), και ιδίως το άρθρο 8 παράγραφος 2, Εκτιμώντας: ότι με την απόφαση 81/400/ΕΟΚ της Επιτροπής της 15ης Μαΐου 1981 που καθορίζει το καθεστώς των κρατών μελών όσον αφορά την κλασική πανώλη των χοίρων για την εξάλειψή της (3), το Ηνωμένο Βασίλειο θεωρήθηκε επίσημα ότι είναι απρόσβλητο από την κλασική πανώλη των χοίρων· ότι το καθεστώς αυτού του κράτους μέλους που είναι επίσημα απρόσβλητο από την κλασική πανώλη των χοίρων είχε ιδιαίτερη σημασία όσον αφορά τους κανόνες σχετικά με τις ενδοκοινοτικές συναλλαγές που προβλέπονται από την οδηγία 64/432/ΕΟΚ του Συμβουλίου της 26ης Ιουνίου 1964 σχετικά με τα προβλήματα υγειονομικού ελέγχου στον τομέα των ενδοκοινοτικών συναλλαγών βοοειδών και χοίρων (4),και ιδίως το άρθρο 4β, την οδηγία 72/461/ΕΟΚ του Συμβουλίου της 12ης Δεκεμβρίου 1972 σχετικά με προβλήματα υγειονομικού ελέγχου σε θέματα ενδοκοινοτικών συναλλαγών νωπών κρεάτων (5), και ιδίως το άρθρο 13α και την οδηγία 80/215/ΕΟΚ του Συμβουλίου της 22ας Ιανουαρίου 1980 σχετικά με προβλήματα υγειονομικού ελέγχου σε θέματα ενδοκοινοτικών συναλλαγών προϊόντων με βάση το κρέας (6), και ιδίως το άρθρο 10· ότι διαπιστώθηκαν εστίες κλασικής πανώλης των χοίρων στο έδαφος του Ηνωμένου Βασιλείου από τις 30 Αυγούστου 1987· ότι οι εστίες που διαπιστώθηκαν σε περιορισμένο αριθμό βρίσκονται σε καλώς καθορισμένα τμήματα του εδάφους του Ηνωμένου Βασιλείου· ότι οι αρχές του Ηνωμένου Βασιλείου έλαβαν όλα τα αναγκαία μέτρα για να ελέγξουν την ασθένεια και να ελέγξουν κάθε κίνηση χοίρων και προϊόντων χοίρου προς το εξωτερικό των μερών του εδάφους που είναι εκτεθειμένα σε κινδύνους μολύνσεως· ότι υπό τις συνθήκες αυτές είναι σκόπιμο να διατηρηθεί το καθεστώς του επίσημα απρόσβλητου από την κλασική πανώλη των χοίρων του Ηνωμένου Βασιλείου κατά την διάρκεια που είναι αναγκαία για τη διευκρίνηση της καταστάσεως και την έγκριση των καταλλήλων μέτρων· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το καθεστώς του επίσημα απρόσβλητου κράτους μέλους από την κλασική πανώλη των χοίρων για το Ηνωμένο Βασίλειο διατηρείται έως τις 31 Οκτωβρίου 1987. Άρθρο 2 Η Επιτροπή παρακολουθεί την εξέλιξη της κλασικής πανώλης των χοίρων στο Ηνωμένο Βασίλειο προκειμένου να εγκρίνει πριν τις 31 Οκτωβρίου 1987, τις κατάλληλες αποφάσεις συναρτήσει της εξελίξεως αυτής. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 13 Οκτωβρίου 1987.

[Source: multi_eurlex | Tokens: 2678]